DA Den Europæiske Unions Tidende L 263/20

KOMMISSIONENS BESLUTNING

af 6. oktober 2005

om visse beskyttelsesforanstaltninger over for aviær influenza i en række tredjelande

(meddelt under nummer K(2005) 3704)

(EØS-relevant tekst)

(2005/692/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1 og 6,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1, 5 og 6, og

ud fra følgende betragtninger:

(1) Aviær influenza er en infektiøs virussygdom hos fjerkræ og fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet.

(2) Ved Kommissionens beslutning 2004/122/EF af 6. februar 2004 om visse beskyttelsesforanstaltninger mod aviær influenza i en række tredjelande (3) suspenderes visse typer import af fjerkræ og fjerkræprodukter fra sygdomsramte tredjelande.

(3) Mongoliet er ikke omfattet af beslutning 2004/122/EF, men nævnte tredjeland har rapporteret om et udbrud af aviær influenza hos vilde fugle. Import til Fællesskabet af fugle, bortset fra fjerkræ, men inklusive fugle indfanget i naturen, fra det pågældende tredjeland bør følgelig suspenderes.

(4) Beslutning 2004/122/EF anvendes indtil den 30. september 2005. Der forekommer imidlertid fortsat udbrud af aviær influenza i de tredjelande, der er omhandlet i beslutning 2004/122/EF, og i Mongoliet. Da situationen stadig er foruroligende i de pågældende tredjelande, er der fortsat behov for beskyttelsesforanstaltninger over for import fra de pågældende tredjelande.

(5) Der bør i en særskilt retsakt fastsættes særlige bestemmelser om import af fugle, bortset fra fjerkræ, af fugle, der holdes som selskabsdyr, og af ubehandlede fjer fra Rusland.

(6) Beslutning 2004/122/EF er flere gange blevet ændret for at tage højde for udviklingen i situationen med hensyn til aviær influenza i tredjelande.

(7) For at sikre klare og gennemskuelige bestemmelser bør beslutning 2004/122/EF ophæves og erstattes med nærværende beslutning.

(8) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

1. Medlemsstaterne suspenderer import fra Thailand af:

a) fersk kød af fjerkræ, strudsefugle samt opdrættet og vildtlevende fjervildt

b) tilberedt kød og kødprodukter, der består af eller indeholder kød af de i litra a) nævnte arter

c) råt foder til selskabsdyr og uforarbejdede fodermidler, der indeholder dele af de nævnte arter

d) konsumæg og

e) ubehandlede jagttrofæer af alle fugle.

2. Uanset stk. 1 tillader medlemsstaterne import af de produkter, der er omhandlet i denne artikel, og som hidrører fra fugle, der er slagtet inden den 1. januar 2004.

3. Følgende angives i de veterinærcertifikater/handelsdokumenter, der ledsager sendinger af de i stk. 2 omhandlede produkter, alt efter hvilken art der er tale om:

»Fersk fjerkrækød/fersk kød af strudsefugle/fersk kød af vildtlevende fjervildt/fersk kød af opdrættet fjervildt/kødprodukt, der består af eller indeholder kød af fjerkræ, strudsefugle, opdrættet eller vildtlevende fjervildt/råt foder til selskabsdyr og uforarbejdede fodermidler, der indeholder dele af fjerkræ, strudsefugle, opdrættet eller vildtlevende fjervildt (4) hidrørende fra fugle, der er slagtet inden den 1. januar 2004, jf. artikel 1, stk. 2, i Kommissionens beslutning 2005/692/EF.

4. Uanset stk. 1 tillader medlemsstaterne import af kødprodukter, der består af eller indeholder kød af fjerkræ, strudsefugle, opdrættet eller vildtlevende fjervildt, hvis kødet af de nævnte arter er blevet underkastet en af de særlige behandlinger, der er omhandlet i del 4, punkt B, C eller D, i bilag II til Kommissionens beslutning 2005/432/EF (5).

Artikel 2

Medlemsstaterne suspenderer import fra Kina af:

a) fersk fjerkrækød

b) tilberedt kød og kødprodukter, som består af eller indeholder fjerkrækød

c) råt foder til selskabsdyr og uforarbejdede fodermidler, der indeholder dele af fjerkræ

d) konsumæg og

e) ubehandlede jagttrofæer af alle fugle.

Artikel 3

Medlemsstaterne suspenderer import fra Malaysia af:

a) råt foder til selskabsdyr og uforarbejdede fodermidler, der indeholder dele af fjerkræ

b) konsumæg og

c) ubehandlede jagttrofæer af alle fugle.

Artikel 4

1. Medlemsstaterne suspenderer import fra Cambodja, Indonesien, Kasakhstan, Kina inklusive Hongkong, Laos, Malaysia, Mongoliet, Nordkorea, Pakistan, Thailand og Vietnam af:

a) uforarbejdede fjer og fjerdele og

b) levende fugle, bortset fra fjerkræ, som defineret i artikel 1, tredje led, i Kommissionens beslutning 2000/666/EF (6), herunder fugle, der ledsager deres ejere (selskabsdyr).

2. Uanset stk. 1, litra a), tillader medlemsstaterne import af uforarbejdede fjer og fjerdele fra Mongoliet.

3. I forbindelse med import af forarbejdede fjer eller fjerdele sikrer medlemsstaterne, at forsendelsen ledsages af et handelsdokument, hvori det attesteres, at de forarbejdede fjer eller dele heraf er blevet behandlet med vanddamp eller på anden måde, der sikrer, at der ikke overføres patogener.

Handelsdokumentet kræves dog ikke i forbindelse med forarbejdede prydfjer, forarbejdede fjer medført af rejsende til privat brug eller forsendelser af forarbejdede fjer til privatpersoner til ikke-industrielle formål.

Artikel 5

Beslutning 2004/122/EF ophæves.

Artikel 6

Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for, at der øjeblikkeligt informeres om de vedtagne foranstaltninger på passende vis. De underretter straks Kommissionen herom.

Artikel 7

Denne beslutning anvendes fra den 1. oktober 2005 til den 30. september 2006.

Artikel 8

Denne beslutning er rettet til medlemsstaterne.

Udfærdiget i Bruxelles, den 6. oktober 2005. På Kommissionens vegne Markos KYPRIANOU Medlem af Kommissionen

(1) EFT L 268 af 24.9.1991, s. 56. Senest ændret ved tiltrædelsesakten af 2003.

(2) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1). Berigtiget i EUT L 191 af 28.5.2004, s. 1.

(3) EUT L 36 af 7.2.2004, s. 59. Senest ændret ved beslutning 2005/619/EF (EUT L 214 af 19.8.2005, s. 66).

(5) EUT L 151 af 14.6.2005, s. 3.

(6) EFT L 278 af 31.10.2000, s. 26.